Man vermis ná hy in berg gaan stapStephan Naudé het Woensdag vermis geraak het toe hy in die berg by Stellenbosch gaan stap het [Foto: Suzanne Naudé, Facebook] Stephan Naudé (27) is Woensdag omstreeks 13:00 die laaste keer by die hangbrug aan die voet van die berg by Stellenbosch gesien. Volgens die Pink Ladies, ŉ organisasie wat hom daarop toespits om vermiste mense op te spoor, is Naudé Woensdag op ’n kringtelevisiekamera vasgevang waar hy in die rigting van die berg gestap het. Naudé Woensdag op ’n kringtelevisiekamera vasgevang waar hy in die rigting van die berg gestap het [Foto: Suzanne Naudé, Facebook] Volgens die Pink Ladies is Naudé op medikasie wat hy nie by hom het nie. Johann Marais, woordvoerder van Wildernis-soek-en-redding (WSAR), het aan Maroela Media bevestig die WSAR het kragte saam met die soek-en‑reddingspan van die Wes-Kaapse departement van gesondheid gespan om Naudé te soek. ’n Helikopter en ŉ hommeltuig is al in die lug opgestuur om na hom te soek. “’n Groep van 50 mense, onder wie WSAR-lede, lede van die publiek, veldwedlopers en lede van ons honde-eenheid, het Sondag na Naudé help soek. Die soektog het helaas niks opgelewer nie,” sê Marais. Die soektog gaan Maandag voort.